ร้านคาเฟ่เก๋ๆน้องใหม่ ที่เพิ่งเปิดตัวไปได้ไม่นานแต่ก็มาแรงไม่ใช่น้อย ร้าน PLOY Studio Cafe ตั้งอยู่ถนนเชียงใหม่-ลำพูน เลียบริมน้ำปิง(ศรีประกาศเก่า) ติดกับร้านก๋วยเตี๋ยวคำหวาน มีลานจอดรถข้างๆให้หรือจะจอดริมถนนก็ได้ค่ะ เวลาเปิด-ปิด 10 โมงครึ่งถึง 1 ทุ่ม 

เมนูร้านนี้อาจจะยังมีให้เลือกไม่มากนักคงเพราะเพิ่งเปิดใหม่ ถึงจะมีเมนูน้อยไปนิดแต่ก็น่าสนใจอยู่ไม่น้อย ที่สะดุดตาที่สุดคงเป็นไอศกรีมมะม่วงน้ำปลาหวาน นึกไม่ออกเลยว่ารสชาติจะเป็นยังไง ว่าแล้วก็ต้องขอสั่งมาลองซะหน่อย ไอศกรีมมะม่วงน้ำปลาหวานนี้ตัวไอศกรีมเป็นเชอเบทรสมะม่วงออกเปรี้ยวนำ ราดมาด้วยซอสน้ำปลาหวานที่มีรสหวานปะแล่มๆหน่อยแต่กลับเข้ากันลงตัวมาก ถ้วยนี้อร่อยจนต้องมีเบิ้ลเลยค่ะ ส่วนขนมอีก 2 ชนิดเป็น Japanese baked cheesecake (ชีสเค้กแบบอบ)และ fresh cheesecake berries (ชีสเค้กสด) ตัวชีสเค้กทั้งสองแบบมีรสหวานอ่อนๆหอมมันชีสและเนื้อเนียนกำลังดี ใครชอบชีสเค้กไม่ควรพลาดเลยสำหรับสองเมนูนี้ ส่วนเครื่องดื่มที่นี่ไม่มีกาแฟนะคะ จะมีเป็นสมู๊ตตี้ อิตาเลี่ยนโซดาและชา ส่วนตัวเราชอบเอิร์ลเกรย์ของที่นี่เป็นพิเศษ เพราะปกติของร้านอื่นที่เจอมาส่วนใหญ่จะใช้เป็นชาซอง แต่ของที่นี่เค้ามาเป็นแบบชาใบ ทำให้มีความหอมโดด สีเข้มกว่าทั่วไป แต่รสชาติกลับละมุนไม่ขมเข้ม จิบร้อนๆคล่องคอมาก ยิ่งกินปิดท้ายหลังไอศกรีมด้วยแล้วฟินสบายท้องค่ะ รวมๆแล้วร้านนี้เป็นอีกร้านที่ดูไม่ธรรมดาเลยทีเดียว ถึงจะเป็นร้านน้องใหม่แต่ก็เป็นที่พูดถึงกันค่อนข้างหนาหูจนต้องขอมาพิสูจน์ความอร่อยด้วยตัวเอง ส่วนใครกำลังมองหาร้านดีๆซักร้านลองมาที่นี่ดูได้นะคะ น่าจะถูกใจกันอยู่ไม่น้อย